CELEX: 32013L0012
Language: da
Date: 2013-05-13 00:00:00
Title: Rådets direktiv 2013/12/EU af 13. maj 2013 om tilpasning af Europa-Parlamentets og Rådets direktiv 2012/27/EU om energieffektivitet på baggrund af Republikken Kroatiens tiltrædelse

28.5.2013   
            
            
               DA
            
            
               Den Europæiske Unions Tidende
            
            
               L 141/28
            
         RÅDETS DIREKTIV 2013/12/EU
   af 13. maj 2013
   om tilpasning af Europa-Parlamentets og Rådets direktiv 2012/27/EU om energieffektivitet på baggrund af Republikken Kroatiens tiltrædelse
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til traktaten om Kroatiens tiltrædelse, særlig artikel 3, stk. 4,
   under henvisning til akten om Kroatiens tiltrædelse, særlig artikel 50,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               I artikel 50 i akten om Kroatiens tiltrædelse fastsættes det, at hvis retsakter vedtaget af institutionerne før tiltrædelsen kræver tilpasning på grund af tiltrædelsen, og de nødvendige tilpasninger ikke er indeholdt i tiltrædelsesakten eller bilagene hertil, vedtager Rådet, der træffer afgørelse med kvalificeret flertal på forslag af Kommissionen, de fornødne retsakter, hvis den oprindelige retsakt ikke er vedtaget af Kommissionen.
            
         
               (2)
            
            
               I slutakten fra den konference, hvor traktaten om Kroatiens tiltrædelse blev udfærdiget og vedtaget, blev det anført, at de høje kontraherende parter var nået til politisk enighed om en række tilpasninger af retsakter vedtaget af institutionerne, som er nødvendige på grund af tiltrædelsen, og Rådet og Kommissionen blev opfordret til at vedtage disse tilpasninger inden tiltrædelsen, om nødvendigt suppleret og ajourført for at tage hensyn til udviklingen i gældende EU-ret.
            
         
               (3)
            
            
               Ifølge Europa-Parlamentets og Rådets direktiv 2012/27/EU (1) skal medlemsstaterne fastsætte nationale mål for energieffektivitet, og i den forbindelse skal de tage hensyn til Unionens energiforbrug i 2020.
            
         
               (4)
            
            
               På grund af Kroatiens tiltrædelse er det nødvendigt med tekniske tilpasninger af de fremskrevne energiforbrugstal for Unionen i 2020 for at afspejle forbruget i 28 medlemsstater. Fremskrivningerne fra 2007 viste et primært energiforbrug i 2020 på 1 842 Mtoe for de 27 medlemsstater. De samme fremskrivninger viser et primært energiforbrug i 2020 på 1 853 Mtoe for de 28 medlemsstater, Kroatien iberegnet. En reduktion på 20 % giver 1 483 Mtoe i 2020, dvs. en reduktion på 370 Mtoe i forhold til fremskrivningerne. Det er nødvendigt med denne rent tekniske tilpasning for at direktiv 2012/27/EU kan finde anvendelse i Kroatien.
            
         
               (5)
            
            
               Direktiv 2012/27/EU bør derfor ændres i overensstemmelse hermed —
            
         VEDTAGET DETTE DIREKTIV:
   Artikel 1
   Direktiv 2012/27/EU ændres som anført i bilaget til nærværende direktiv.
   Artikel 2
   De i bilaget anførte ændringer berører ikke tidsfristen i artikel 28, stk. 1, første afsnit, i direktiv 2012/27/EU.
   Artikel 3
   Dette direktiv træder i kraft med forbehold af ikrafttrædelsen af traktaten om Kroatiens tiltrædelse og da på datoen herfor.
   Artikel 4
   Dette direktiv er rettet til medlemsstaterne.
   
      Udfærdiget i Bruxelles, den 13. maj 2013.
      
         
            På Rådets vegne
         
         S. COVENEY
         
            Formand
         
      
   
   
      (1)  EUT L 315 af 14.11.2012, s. 1.
   
      BILAG
      Artikel 3 i direktiv 2012/27/EU ændres således:
      
                  a)
               
               
                  Litra a) i stk. 1, andet afsnit affattes således:
                  
                              »a)
                           
                           
                              at Unionens energiforbrug i 2020 maksimalt må være 1 483 Mtoe primærenergi eller maksimalt 1 086 Mtoe endelig energi)«.
                           
                        
            
                  b)
               
               
                  Stk. 2, affattes således:
                  »2.   Senest den 30. juni 2014 vurderer Kommissionen de fremskridt, der er opnået, og om det er sandsynligt, at Unionen kan nå ned på et energiforbrug på maksimalt 1 483 Mtoe primærenergi og/eller maksimalt 1 086 Mtoe endelig energi i 2020.«
               
            
                  c)
               
               
                  Stk. 3, litra d), affattes således:
                  
                              »d)
                           
                           
                              sammenligne resultaterne i henhold til litra a)-c) med størrelsen af det energiforbrug, der ville være nødvendigt for at nå ned på et energiforbrug på maksimalt 1 483 Mtoe primærenergi og/eller maksimalt 1 086 Mtoe endelig energi i 2020.«